Fyrra bræv Paulusar ápostuls til Tessalónikumanna, kapittul 5 Harrans dagur; áminning um at vaka v 1 Men um tíðir og tímar, brøður, er tykkum ikki tørvur á, at skrivað verður til tykkara; v 2 tí at sjálvir vita tit gjølla, at Harrans dagur kemur sum tjóvur á nátt. v 3 Tá ið menn siga: «Friður og eingin fári!» tá kemur bráður undirgangur á teir, eins og verkir á barnakonu, og teir skulu als ikki komast undan. v 4 Men tit, brøður, eru ikki í myrkri, so at dagurin skuldi komið á tykkum sum tjóvur. v 5 Tí at allir eru tit børn ljósins og børn dagsins, vit eru ikki børn náttarinnar ella myrkursins. v 6 Latum okkum tí ikki sova eins og hini, men latum okkum vaka og vera ódruknir! v 7 Tí at tey, sum sova, sova um náttina, og tey, sum drekka seg drukkin, eru drukkin um náttina. v 8 Men vit, sum hoyra deginum til, skulu vera ódruknir, klæddir í trúar og kærleiks brynju og frelsunnar vón sum hjálm. v 9 Tí at ikki hevur Guð ætlað okkum til vreiði, men at ognast frelsu við harra várum Jesusi Kristi, v 10 sum doyði fyri okkum, fyri at vit, annaðhvørt vit vaka ella vit sova, skulu liva saman við honum. v 11 Áminnið tí hvør annan og uppbyggið hvør annan, soleiðis sum tit eisini gera! Ymiskar áminningar v 12 Men vit biðja tykkum, brøður, um at kennast við teir, sum arbeiða tykkara millum og eru fyristøðumenn tykkara í Harranum og áminna tykkum, v 13 og at hava teir í serliga miklum metum í kærleika fyri gerning teirra. Haldið frið tykkara millum! v 14 Og vit leggja tykkum tað í sinni: Áminnið tey óflýggjaligu, uggið tey mótlítlu, hjálpið teimum veiku, havið tol við øll! v 15 Gevið gætur, at eingin lønar nøkrum ilt aftur við illum; men roynið altíð at gera tað góða, bæði hvør móti øðrum og móti øllum! v 16 Verið altíð glaðir! v 17 Biðið uttan íhald! v 18 Takkið í øllum førum! Tí at hetta er vilji Guðs í Kristi Jesusi til tykkara. v 19 Sløkkið ikki andan! v 20 Vanmetið ikki profetaorð! v 21 Roynið alt, haldið fast á tí, sum gott er! v 22 Haldið tykkum frá tí illa av øllum slagi! v 23 Men sjálvur Guð friðarins halgi tykkum til fulnar, og gævi, at andi tykkara og sál og likam mega verða varðveitt í heilum líki, ólastandi við komu várs harra Jesu Krists! v 24 Trúfastur er tann, sum kallaði tykkum, og hann skal eisini gera tað. Heilsanir v 25 Brøður, biðið fyri okkum! v 26 Heilsið øllum brøðrunum við heilagum kossi! v 27 Eg leggi tykkum við Harranum dýran við, at tit lata brævið verða lisið upp fyri øllum brøðrunum. v 28 Náði várs harra Jesu Krists veri við tykkum!